NÁRODNÁ RADA SLOVENSKEJ REPUBLIKY

**VIII. volebné obdobie**

CRD-139/2021

**411a**

**S p o l o č n á s p r á v a**

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov a ktorým sa dopĺňa zákon č. 79/2015 Z. z. o odpadoch a o zmene a doplnení niektorých zákonov v znení neskorších predpisov (tlač 411) vo výboroch Národnej rady Slovenskej republiky v druhom čítaní**

 Výbor Národnej rady Slovenskej republiky pre pôdohospodárstvo a životné prostredie ako gestorský výbor k vládnemu návrhu zákona podáva Národnej rade Slovenskej republiky v  súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky:

**I.**

 Národná rada Slovenskej republiky uznesením č. 535 z 27. januára 2021 pridelila vládny návrh zákona, ktorým sa mení a dopĺňa zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov a ktorým sa dopĺňa zákon č. 79/2015 Z. z. o odpadoch a o zmene a doplnení niektorých zákonov v znení neskorších predpisov (tlač 411) na prerokovanie týmto výborom:

 **Ústavnoprávnemu výboru Národnej rady Slovenskej republiky a**

**Výboru Národnej rady Slovenskej republiky pre pôdohospodárstvo a životné prostredie**

 Za gestorský výbor určila Výbor Národnej rady Slovenskej republiky pre pôdohospodárstvo a životné prostredie.

 Výbory prerokovali predmetný vládny návrh zákona v lehote určenej uznesením Národnej rady Slovenskej republiky.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

 Výbory Národnej rady Slovenskej republiky, ktorým bol vládny návrh zákona pridelený zaujali k nemu nasledovné stanoviská:

 Ústavnoprávny výbor Národnej rady Slovenskej republiky **o návrhu nerokoval,** pretože nebol uznášaniaschopný.

Výbor Národnej rady Slovenskej republiky pre pôdohospodárstvo a životné prostredie uznesením č. 91 z 27. januára 2021 s vládnym návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

**IV.**

Z uznesení výborov Národnej rady Slovenskej republiky, uvedených v bode III. tejto správy, vyplývajú tieto pozmeňujúce a doplňujúce návrhy s odporúčaním gestorského výboru:

1. V čl. I sa pred bod 1 vkladá nový bod 1, ktorý znie:

„1. V § 2 písmeno l) znie:

 „l) podstatná zmena je akákoľvek zmena charakteru alebo činnosti alebo rozšírenie zariadenia, ak zmena alebo rozšírenie samotné presahujú kapacitné prahové hodnoty ustanovené v prílohe č. 1,“.“.

Nasledujúce body sa primerane prečíslujú.

*Odôvodnenie k bodu 1:* *Európska komisia iniciovala nové konanie o porušení zmlúv, vedené podľa čl. 258 Zmluvy o fungovaní Európskej únie, vedené voči Slovenskej republike pre nesprávnu transpozíciu smernice Európskeho parlamentu a Rady 2010/75/EÚ z 24. novembra 2010 o priemyselných emisiách (integrovaná prevencia a kontrola znečisťovania životného prostredia) (ďalej len „smernica“). Ustanovenie písm. l) je nutné upraviť z dôvodu zosúladenia s touto smernicou.*

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

1. V čl. I sa za bod 1 vkladajú nové body 2 a 3, ktoré znejú:

„2. § 35 sa dopĺňa odsekmi 5 a 6, ktoré znejú:

„(5) Inšpekcia môže rozhodnúť o obmedzení činnosti v prevádzke alebo o zastavení činnosti v nej alebo v jej časti aj vtedy, ak prevádzka nemá právoplatné povolenie a vykonáva činnosť podľa prílohy č. 1.

(6) Na konanie o vydaní rozhodnutia podľa odseku 5 sa nevzťahuje všeobecný predpis o správnom konaní. Rozhodnutie podľa odseku 5 nadobúda právoplatnosť dňom jeho doručenia.

 3. V § 39 sa slovo „a“ nahrádza čiarkou a za slová „§ 29“ sa vkladá čiarka a slová „§ 35 ods. 6 a § 40g ods. 3“.“.

Nasledujúci bod sa primerane prečísluje.

*Odôvodnenie k bodu 2:* *Vyplývajúc z aplikačnej praxe je zložité aplikovanie súčasne platného znenia zákona tak, aby prevádzkam, ktoré nemajú vydané integrované povolenie, a pritom vykonávajú činnosť podľa prílohy č. 1 zákona bolo možné obmedziť alebo zastaviť činnosť. Keďže navrhovanou právnou úpravou sa v súvislosti s krízovou situáciou pristupuje k výraznej liberalizácii regulácie vykonávania činností, na ktoré by sa inak vyžadovalo integrované povolenie, je zároveň potrebné aj vytvorenie efektívnych nástrojov na kontrolu vykonávania činností aj v prípade, že prevádzky budú i naďalej pokračovať vo vykonávaní činnosti v rozpore so zákonom. Vymáhanie súladu si vyžaduje striktnejšiu a flexibilnejšiu procesnú úpravu. Toto ustanovenie je v najvyššom záujme ochrany životného prostredia a ľudského zdravia. Podľa informácií známych z činnosti povoľujúcich orgánov v súčasnosti je potrebné ustanovenie aplikovať aj pre prevádzky, ktoré vykonávajú niektorú z činností § 3 ods.3 písm. c) v nadväznosti na zákon č. 79/2015 Z. z. o odpadoch a o zmene a doplnení niektorých zákonov v znení neskorších predpisov.*

*V novom bode 3 ide o legislatívno-technickú úpravu v súvislosti s vylúčením pôsobnosti všeobecného predpisu o správnom konaní.*

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

1. V čl. I bod 2 znie:

„2. Doterajší text § 40g sa označuje ako odsek 1 a dopĺňa sa odsekmi 2 a 3, ktoré znejú:

 „(2) Ministerstvo môže počas mimoriadnej situácie, núdzového stavu alebo výnimočného stavu vyhláseného v súvislosti s ochorením COVID-19 poveriť prevádzkovateľa zariadenia na zhodnocovanie odpadov alebo prevádzkovateľa zariadenia na zneškodňovanie odpadov, ktorému bolo udelené integrované povolenie podľa § 3 ods. 3 písm. a) a c) štvrtého bodu, na prijatie a zhodnotenie alebo zneškodnenie nebezpečného odpadu v súvislosti s opatreniami počas mimoriadnej situácie, núdzového stavu alebo výnimočného stavu vyhláseného v súvislosti s ochorením COVID-19.

 (3) Na konanie o vydaní poverenia podľa odseku 2 sa nevzťahuje všeobecný predpis o správnom konaní.“.“

*Odôvodnenie k bodu 3: Ide o doplnenie textu ustanovenia predovšetkým vo vzťahu k možnosti využiť zariadenia na zneškodňovanie odpadov, ktoré disponujú integrovaným povolením a požadovaným technickým riešením. Využitím týchto „väčších“ prevádzok sa minimalizuje environmentálny dopad nakladania s nebezpečným odpadom vznikajúcim v nadväznosti na opatrenia v súvislosti s ochorením COVID-19. Zároveň sa precizuje formulácia vo vzťahu ku krízovej situácii, a to v nadväznosti na názov tohto paragrafu. S ohľadom na naliehavosť riešenia situácie je potrebné pri vydávaní poverenia vylúčiť pôsobnosť všeobecného predpisu o správnom konaní.*

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

 **4.** V čl. II sa za bod 2 vkladá nový bod 3, ktorý znie:

 „3. V § 113 sa odsek 2 dopĺňa písmenom s), ktoré znie:

 „s) vydanie poverenia podľa § 135h ods. 4 a 5.“.“

Nasledujúci bod sa primerane prečísluje.

*Odôvodnenie k bodu 4: S ohľadom na naliehavosť riešenia situácie je potrebné pri vydávaní poverenia vylúčiť pôsobnosť všeobecného predpisu o správnom konaní pri vydávaní poverení v nadväznosti na opatrenia v súvislosti s ochorením COVID-19.*

**5.** V čl. II bode 3 § 135h ods. 5 sa za slovo „odpadov“ vkladajú slová „alebo prevádzkovateľa zariadenia na zneškodňovanie odpadov“ a za slovom „prijatie“ sa vkladajú slová „a zhodnotenie alebo zneškodnenie“.

*Odôvodnenie k bodu 5: Ide o doplnenie textu ustanovenia predovšetkým vo vzťahu k možnosti využiť zariadenia na zneškodňovanie odpadov, ktoré disponujú integrovaným povolením a požadovaným technickým riešením. Využitím zariadení na zneškodňovanie odpadov, ktoré spĺňajú ustanovené požiadavky sa minimalizuje environmentálny dopad nakladania s nebezpečným odpadom vznikajúcim v nadväznosti na opatrenia v súvislosti s ochorením COVID-19.*

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**V.**

Gestorský výbor odporúča hlasovať o bodoch zo spoločnej správy nasledovne:

 O bodoch 1 až 5 zo spoločnej správy hlasovať spoločne s návrhom gestorského výboru uvedené body **schváliť**.

**VI.**

 Gestorský výbor na základe stanovísk výborov k vládnemu návrhu zákona vyjadrených v ich uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky vládny návrh zákona, ktorým sa mení a dopĺňa zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov a ktorým sa dopĺňa zákon č. 79/2015 Z. z. o odpadoch a o zmene a doplnení niektorých zákonov v znení neskorších predpisov (tlač 411) **schváliť s pripomienkami.**

 Spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov a ktorým sa dopĺňa zákon č. 79/2015 Z. z. o odpadoch a o zmene a doplnení niektorých zákonov v znení neskorších predpisov (tlač 411a) vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre pôdohospodárstvo a životné prostredie č. 92 z 27. januára 2021.

 V citovanom uznesení výboru poveril spoločného spravodajcu výborov predložiť Národnej rade Slovenskej republiky spoločnú správu výborov a splnomocnil ho podať návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Jaroslav **K a r a h u t a**, v. r.

predseda výboru